Neuvoston asetus (EY) N:o 1674/2003,

annettu 22 päivänä syyskuuta 2003,

lopullisen polkumyyntitullin käyttöönotosta ja väliaikaisen polkumyyntitullin lopullisesta kantamisesta muun muassa Puolasta ja Ukrainasta peräisin olevien teräsköysien ja -kaapeleiden tuonnissa annetun asetuksen (EY) N:o 1796/1999 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1) ja erityisesti sen 8 ja 9 artiklan,

ottaa huomioon komission ehdotuksen, jonka se on tehnyt neuvoa-antavaa komiteaa kuultuaan,

sekä katsoo seuraavaa:

A. AIEMPI MENETTELY

(1) Komissio aloitti 20 päivänä toukokuuta 1998(2) muun muassa Ukrainasta peräisin olevien teräsköysien ja -kaapeleiden tuontia koskevan polkumyyntimenettelyn.

(2) Komissio aloitti 30 päivänä heinäkuuta 1998(3) muun muassa Puolasta peräisin olevien teräsköysien ja -kaapeleiden tuontia koskevan polkumyyntimenettelyn.

(3) Väliaikaiset toimenpiteet otettiin käyttöön komission asetuksella (EY) N:o 362/1999(4). Samalla komissio hyväksyi mainitun asetuksen 2 artiklan 1 kohdan mukaisesti muun muassa puolalaisen vientiä harjoittavan tuottajan Drumetin hintasitoumuksen. Drumetin tuottamien ja suoraan yhteisöön viemien asianomaisten tuotteiden tuonti vapautettiin polkumyyntitullista mainitun asetuksen 1 artiklan 3 kohdan mukaisesti.

(4) Kyseiset menettelyt yhdistettiin ja niiden perusteella otettiin neuvoston asetuksella (EY) N:o 1796/1999(5) lopulta käyttöön lopullinen polkumyyntitulli polkumyynnin vahingollisten vaikutusten poistamiseksi. Drumetiin ei edelleenkään sovellettu lopullisia tulleja sen antaman sitoumuksen nojalla ja sen mukaisesti.

(5) Lisäksi komissio hyväksyi päätöksellään 1999/572/EY(6) muun muassa ukrainalaisen vientiä harjoittavan tuottajan Silur-osakeyhtiön, jäljempänä "Silur", hintasitoumuksen.

B. SITOUMUKSEN NOUDATTAMATTA JÄTTÄMINEN

1. Drumet (Puola)

(6) Drumetin hyväksyttyä sitoumusta sovellettiin ainoastaan sellaisten teräsköysien ja -kaapeleiden yhteisöön suuntautuvaan tuontiin, jotka Drumet oli tuottanut ja suoraan myynyt (toisin sanoen laskuttanut ja lähettänyt) yhteisössä toimiville ensimmäisille etuyhteydettömille asiakkailleen (sitoumuksen 2 kohta).

(7) Lisäksi Drumet muun muassa sitoutui olemaan kiertämättä sitoumuksen määräyksiä "muillakaan tavoin" sitoumuksen 6 kohdan mukaisesti.

(8) Sitoumuksen valvonnasta vastaavien komission yksiköiden suorittamien tarkastusten jälkeen vahvistettiin, että Drumet oli rikkonut edellä mainittuja velvoitteita kahdella tavalla. Ensinnäkin se ei ollut myynyt yhteisöön suuntautuvaa teräsköysien ja -kaapeleiden vientiään kokonaisuudessaan etuyhteydettömille tuojille suoraan vaan etuyhteydessä olevan yhteisön tuojan välityksellä. Toiseksi se oli toistuvasti antanut harhaanjohtavia tietoja yhteydestä kyseiseen tuojaan ja rikkonut siten paitsi sitoumuksen 6 kohtaa myös komission kanssa syntyneen luottamussuhteen, joka oli ollut sitoumuksen hyväksymisen perusta. Komission asetuksessa (EY) N:o 1678/2003(7) esitetään todetut rikkomukset yksityiskohtaisesti.

(9) Sitoumuksen hyväksyminen on peruutettu edellä mainitulla komission asetuksella, ja sen vuoksi Drumetin valmistaman asianomaisen tuotteen tuonnissa olisi viipymättä otettava käyttöön lopulliset polkumyyntitullit asetuksen (EY) N:o 384/96 8 ja 9 artiklan mukaisesti.

2. Silur (Ukraina)

(10) Silur sitoutui muun muassa olemaan kiertämättä sitoumuksen määräyksiä antamalla teräsköysien ja -kaapeleiden alkuperästä harhaanjohtavia ilmoituksia tai muillakaan tavoin. Tämän lisäksi sitoumuksen soveltamisala kattaa ainoastaan tietyntyyppiset eli päällystetyt teräsköydet ja -vaijerit. Muihin kuin päällystettyihin teräsköysiin ja -vaijereihin sovelletaan polkumyyntitullia.

(11) Euroopan petostentorjuntaviraston (OLAF) suorittamasta tarkastuksesta ilmeni, että Silurin tuottamia teräsköysiä ja -vaijereita oli Silurien tietäen tuotu yhteisöön virheellisillä alkuperäilmoituksilla. Tämän lisäksi vahvistettiin, että muita kuin päällystettyjä teräsköysiä ja -kaapeleita oli myyty yhteisöön sitoumukseen sisältyvinä, jolloin niihin oli perusteettomasti sovellettu vapautusta polkumyyntitulleista. Asetuksessa (EY) N:o 1678/2003 esitetään todetut rikkomukset yksityiskohtaisesti.

(12) Näissä olosuhteissa sitoumuksen hyväksyminen on Silurin pyynnöstä peruutettu edellä mainitulla komission asetuksella. Tämän vuoksi Silurin valmistaman asianomaisen tuotteen tuonnissa olisi viipymättä otettava käyttöön lopulliset polkumyyntitullit asetuksen (EY) N:o 384/96 8 ja 9 artiklan mukaisesti.

C. ASETUKSEN (EY) N:o 1796/1999 MUUTTAMINEN

(13) Sitoumusten peruuttaminen huomioon ottaen ja asetuksen (EY) N:o 384/96 8 artiklan 9 kohdan mukaisesti asetuksen (EY) N:o 1796/1999 2 artiklan 3 kohtaa olisi muutettava, ja Drumetin ja Silurin valmistamiin tuotteisiin olisi alettava soveltaa asianmukaista asetuksen (EY) N:o 1796/1999 1 artiklan 2 kohdassa kullekin yritykselle vahvistettua polkumyyntitullia (27,9 prosenttia Drumetin osalta ja 51,8 prosenttia Silurin osalta),

ON ANTANUT TÄMÄN ASETUKSEN:

1 artikla

1. Korvataan asetuksen (EY) N:o 1796/1999 1 artiklan 2 kohdassa olevassa taulukossa Ukrainaa koskeva Taric-lisäkoodi " 8900 " lisäkoodilla "...".

2. Korvataan asetuksessa (EY) N:o 1796/1999 2 artiklan 3 kohdassa oleva taulukko seuraavalla:

">TAULUKON PAIKKA>"

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 22 päivänä syyskuuta 2003.

Neuvoston puolesta

Puheenjohtaja

R. Buttiglione

(1) EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 1972/2002 (EYVL L 305, 7.11.2002, s. 1).

(2) EYVL C 155, 20.5.1998, s. 11.

(3) EYVL C 239, 30.7.1998, s. 3.

(4) EYVL L 45, 19.2.1999, s. 8.

(5) EYVL L 217, 17.8.1999, s. 1.

(6) EYVL L 217, 17.8.1999, s. 63.

(7) Ks. tämän virallisen lehden sivu 13.